b'\n_START_ARTICLE_\nTapas\n_START_PARAGRAPH_\nAng tapa (pl. tapas) ang tawag sa mga meryenda o pulutan sa pagkaing Espanyol. Karaniwan, hindi ito kinakain ng isang tao lamang ngunit pinagsasalu-saluhan ng buong mesa ang ilang klase ng tapas._NEWLINE_Maraming kuwento ang pinagsimulan ng tapas. Sabi ng iba, ito raw ay nagsimula nang magkasakit ang dating hari ng Espanya na si Alfonso X. Dahil sa kaniyang karamdaman, kinailangan niyang uminom ng alak at kumain ng kaunti sa pagitan ng agahan at pananghalian, gayun din sa pagitan ng pananghalian at hapunan. Pagkatapos nito ay iniutos niya na walang sinuman ang maaaring maghanda ng alak ng walang kasamang pagkain._NEWLINE_Ang isa pang maaaring dahilan ay ang pangangailangan ng mga mambubukid at iba pang trabahador na kumain habang nagtatrabaho upang panatiliin ang lakas. Para hindi maabala ang pagtrabaho, maaaring maliliit na parte lamang ng pagkain ang ibinabaon nila upang madaling makain.'